M. Dzurinda, poslanec: (2008-06-25):
Veľmi pozitívne vnímam vystúpenia pána poslanca Mikloška a pána poslanca Palka, lebo majú naozaj pravdu. Akosi o tom nehovoríme, akosi nechceme vidieť, že hneď v ten deň, v ten deň, keď noviny priniesli informáciu o tom, že dva či tri dni pred zmenou kurzu koruny, na ktorej, ako sa zdá, najviac zarobila práve J & T, bol hosťom na jachte tejto finančnej skupiny v Monaku pán Počiatek. Pán premiér Fico na toto konto povedal, okrem výrokov, ktoré tu už zaznievali, ja si dovolím pripomenúť výroky aj iné. Napríklad, citujem: „Odsudzujem verejne správanie sa Jána Počiatka ako ministra. Je to neetické, je to nemorálne.“ Koniec citátu. Takže, dámy a páni, pripomínam, tieto výroky povedal predseda vlády Slovenskej republiky v stredu minulého týždňa. A treba povedať, že boli podľa môjho názoru pravdivé. Boli presné, boli pravdivé, možno nie úplné. Možno nie úplné preto, lebo my si myslíme, že pán minister vzbudil svojím správaním podozrenie, že k úniku informácií pre J & T a možno aj ďalších mohlo dôjsť práve z jeho strany. Ale bez ohľadu na to, či hodnotenie počínania si pána ministra financií predsedom vlády bolo úplné alebo neúplné, v tom podstatnom, opakujem ešte raz, sme sa v stredu ráno minulého týždňa zhodovali a zhodujem sa dodnes. Správanie sa pána ministra bolo prinajmenšom nemorálne a neetické. Chcem povedať, že sa môžeme dokonca líšiť aj v hodnotení toho, čo bolo neetické, čo bolo nemorálne z pohľadu pána predsedu vlády. Čo je neetické, nemorálne z pohľadu nášho. Ale vo výsledku, ale to je to kľúčové, čo chcem zvýrazniť, vo výsledku sme sa s premiérom Ficom naozaj zhodovali a zhodujeme sa dodnes. Zhodujeme sa v tom, že počínanie pána ministra financií bolo naozaj nemorálne a bolo naozaj neetické. O to viac ale sme boli prekvapení, že predseda vlády nevyvodil voči pánovi ministrovi žiadne závery. Neprijal žiadne konkrétne rozhodnutie. Treba povedať, že prekvapení sme boli o to viac, že napríklad pán vicepremiér Čaplovič, zároveň aj podpredseda SMER-u, sa vyjadril celkom, ale celkom jasne, citujem: „Keby sa mne také niečo stalo, bez váhania by som odišiel sám.“ Koniec citátu. Teda ako? Pán predseda vlády toleruje to, čo netoleruje jeho vicepremiér? Pán predseda vlády dnes na Slovensku toleruje, keď minister sa správa nemorálne a neeticky? Keďže pán minister financií nedospel k podobnému záveru ako jeho stranícky kolega vo vláde a podpredseda strany, za ktorú kandidovali obidvaja, aj pán Počiatek, aj pán Čaplovič, a keďže pán premiér sa uchýlil k úhybnému manévru, tak by som povedal, že ku finte so žltou kartou, bolo tri dni po prevalení sa škandálu našou elementárnou povinnosťou dať do Národnej rady Slovenskej republiky návrh na vyslovenie nedôvery ministrovi Počiatkovi. Ak, samozrejme, chceme svoju prácu kontrolnú vykonávať zodpovedne. Ak sa niekto bude ešte pýtať znovu a znovu, prečo tak konáme, odpoveď je veľmi jednoznačná: Pre veľmi vážne podozrenie, že pán minister nekonal a nekoná v službách ľudí, ale v službách finančných skupín. Preto, lebo jeho správanie, tak ako povedal aj pán predseda vlády, bolo nemorálne a neetické. Dodávam, veľmi nezodpovedné. Konáme tak kvôli dôvodnému podozreniu, že pán minister Počiatek nekonal a nekoná v záujme verejnom, ale v záujme úzkeho okruhu ľudí, teda v záujme súkromnom. Pozoruhodný, ale pre mňa, priznám sa, aj zrozumiteľný bol nasledujúci, temer súbežný krok alebo manéver pána ministra financií. Ponúkol predsedovi vlády svoj akože dobrovoľný odchod. V pondelok tohto týždňa ukázal, že podobne ako v prípade žltej karty pána premiéra Fica, aj toto bol iba trik, bola to finta zo strany pána ministra financií. Pán minister preniesol svoju osobnú zodpovednosť na plecia predsedu vlády. Tento pondelok ukázal ale aj inú vec, a síce to, že takúto zodpovednosť predseda vlády Robert Fico nedokáže uniesť. Predseda vlády takúto zodpovednosť uniesť nedokáže preto, lebo je podľa môjho presvedčenia zviazaný s finančnou skupinou, ktorá v pondelok 23. júna 2008 odkázala občanom Slovenska a prikázala v priamom televíznom prenose predsedovi vlády Robertovi Ficovi toto, citujem: „Naša spoločnosť je proti odvolaniu ministra Počiatka.“ Koniec citátu. A tak si pán premiér v ten istý deň sadol pred médiá niekoľko hodín po tlačovej konferencii skupiny J & T v priamom televíznom prenose a médiám poslušne oznámil, ponuku pána ministra Počiatka neprijíma. Pán premiér teda vyhovel finančnej skupine J & T. Panie poslankyne, páni poslanci, o čom to teda celé je? Podľa mňa o tom, že Slovensko má dnes vládu, ktorá nekoná slobodne, nekoná v záujme ľudí, ale vládu, ktorá koná podľa príkazov a v záujme konkrétnych finančných skupín. Pojem oligarchia sme doposiaľ poznali skôr z literatúry a skôr z krajín, ktoré nedokázali presadiť demokraciu v plnom rozsahu a v konečnom dôsledku o správe štátu rozhodovala alebo rozhoduje finančná skupina alebo finančné skupiny, ktoré si podelia sféry vplyvu. Je mi veľmi ľúto, že dnes máme do činenia s oligarchiou, žiaľ, aj u nás doma na Slovensku. J & T oznámila národu v pondelok v priamom televíznom prenose a dnes zo všetkých slovenských denníkov svojím inzerátom toto: „Naša spoločnosť je proti odvolaniu ministra Počiatka.“ J & T teda už aj otvorene, manifestačne vstupuje do politiky v Slovenskej republike a pán premiér zrazil opätky. Každý si tu už všimol, a viacerí ste o tom hovorili, že ste si všimli to, čo aj ja. Pán predseda vlády neprišiel dnes brániť svojho ministra financií. Vieme, kde je, mal dlhodobo naplánovanú pracovnú cestu. Ale je nesmierne šarmantné si všimnúť, že sme začali rokovať presne v čase, keď má významné medzinárodné podujatie. Schôdza sa mohla konať aj v pondelok, aj v utorok, aj vo štvrtok, aj v piatok. Je evidentné, že pán predseda vlády sa vyhol tomu, aby sa otvorene prišiel zastať svojho ministra. Ale rovnako je evidentné aj to, že ho neodvolá, lebo J & T je proti. A všetci vieme prečo. Vie to J & T, vie to pán minister Počiatek, vie to pán premiér Fico. Je to preto, lebo sú vzájomne poprepletaní a jeden na druhom závislí. Je tomu tak preto, lebo pán premiér je v službách súkromného kapitálu, nie v službách občanov Slovenskej republiky. Podstatná otázka preto znie: Čo to znamená pre ľudí, pre občanov, čo to znamená pre národ, čo to znamená pre Slovenskú republiku, ak vládne finančná skupina, ktorá zasahuje do správy štátu, keď vládne oligarchia a nie tí, ktorých zvolili ľudia? Podľa môjho názoru to znamená, že rozhodnutia, ktoré prijíma premiér, že rozhodnutia, ktoré prijímajú ministri, vláda, neslúžia v prvom rade občanom, ale slúžia v prvom rade finančným skupinám, s ktorými sú títo politici spätí. Potom dochádza napríklad k tomu, že štátne investície a štátne zákazky sú predražené a peniaze neplynú na sociálne účely. Preto nevládzeme, pán kolega Brocka, zvýšiť detské prídavky z 540 len na 570 korún. Znamená to, že peniaze neplynú ani do škôl. Preto je podvyživená veda, výskum, inovácia, informačné technológie. Znamená to, že peniaze neplynú ani do nemocníc, neplynú na verejné účely, ale plynú do súkromných firiem. Potom sa, samozrejme, stretávame s neuveriteľnými tendrami, keď chceme miliardy venovať na odpratávanie snemu, a to v sezóne, keď je suchá zima. Preto sme svedkami obrovských tendrov na jednotlivých ministerstvách, kde sa obrovské peniaze udeľujú bez verejného obstarávania. Potom dochádza k tomu, že o tom, čo je sociálne a čo sociálne už nie je, nerozhoduje ani vláda, ani debata v parlamente, ale rozhoduje zákulisie, v ktorom má hlavné slovo sponzor, mecenáš politickej strany. Potom dochádza k tomu, že vláda neprijíma vážne, zásadné dlhodobé opatrenia, ale prijíma iba opatrenia krátkodobé a populistické, aby neohrozila vlastnú popularitu, a tým aj moc potrebnú na to, aby oligarchia mohla vládnuť čo najdlhšie. Dámy a páni, toho, o čom hovorím, sme, žiaľ, dnes svedkami na Slovensku. O tomto podali svedectvo uplynulé týždne a uplynulé dni. Preto bolo našou elementárnou politickou zodpovednosťou, keďže nemáme iný nástroj, iniciovať zvolanie tejto mimoriadnej schôdze Národnej rady Slovenskej republiky, aby sme jasne povedali, že politika pána Roberta Fica v skutočnosti nie je ani o ľuďoch, ani pre ľudí, ani smerom k ľuďom. Jeho politika je politikou pre boháčov, ktorými je obklopený a na ktorých je pán Fico, a jeho strana, závislý. Reči o sociálnom štáte a pár darčekov pre dôchodcov slúžia iba ako maska. Maska, ktorá má zakryť jeho právu tvár a skutočnú politiku. Z toho dôvodu vlastne pán Fico pána Počiatka ani odvolať nemôže aspoň do doby, keď J & T rozhodne o ďalšej figúrke na vlastnej, už aj politickej šachovnici, aby kšefty mohli ísť nerušene ďalej aj bez pána Počiatka ako ministra financií. Dámy a páni, preto, práve preto, sme povinní hovoriť a konať my bez ohľadu na to, koľko máme hlasov, bez ohľadu na to, či niekto žasne, bez ohľadu na to, či sa to niekomu páči alebo nepáči. Kvôli občanom Slovenskej republiky a kvôli tomu, aby Slovensko z tejto nebezpečnej cesty, keď nevládne vláda, ale oligarchia, aby čo najskôr zišlo a vrátilo sa k ceste zmysluplnej – skutočnej služby politikov pre ľudí. Ďakujem pekne. (Potlesk.)